text: Politifolk spilder ikke længere tiden
  24 marts 2010 kl. 15.13
  Stor glæde over, at det er blevet muligt at lave video-afhøring.
  Det har sparet masser af timer på landevejene. 
  Siden en lovændring i januar gjorde det muligt at bruge videoafhøring i retten, har politiet i Syd- og Sønderjylland sparet flere hundrede timer.
  Og det er de glade for i politiet, fordi kørslen betragtes som spildtid.
  - Det er en stor lettelse. Vi sparer rigtigt mange ressourcer, når anklageren bare kan gå over i et lokale på den anden side af gaden og tage sagen, fremfor at skulle køre fra Esbjerg til Sønderborg, siger Lisa Dissing, der er fungerende chefanklager i Syd- og Sønderjyllands Politi.
  Siden ordningen startede, har politiet og domstolene brugt videofremstillinger omkring 25 gange.
   
  På forhånd var advokaterne skeptiske over for den nye teknologi. De forudså, at hele kørselsudgiften ville blive væltet over på dem, fordi der er lagt op til, at de skal være ved deres klients side.
  Men i realiteten kan dommeren give advokaterne tilladelse til blot at møde op i retten i stedet. 
  Hvis de så har brug for at snakke alene med deres klient, kan de få et rum for sig selv og en isoleret videoforbindelse til arresthuset, som dommer og anklager ikke kan kigge med på. 
  Det fortæller retspræsidenten i Sønderborg, Karen Thegen, til Ritzau.
  